送制帥林和叔歸
作者：樓鑰
朝代：宋

paragraphs: 使君一何清，鶴骨天與瘦。
少年場屋聲，六藝飽芳漱。
一行起作吏，所立已不苟。
立朝凜大節，論事幾及霤。
發言必體國，平正無矯揉。
藜藿爲不採，風采照宇宙。
出入有本末，眼見凡三就。
來不爲苟合，薦召乃結綬。
去亦不好高，三宿徐出晝。
天官豈不貴，陳義堅素守。
贛川嘗報政，復來守鄞鄮。
不求赫赫名，實出龔黄右。
情僞千萬端，到眼輒空透。
撫民過嬰兒，閭里息爭鬭。
姦胥及强梗，時用霹靂手。
人誦南山判，情通理亦究。
六邑俱帖靜，稱贊不容口。
律身至嚴冷，無能掣吾肘。
吏事精且勤，呼燭侵夜漏。
公退入家塾，諸孫後來秀。
吏卒不識面，洛誦出窗牖。
幾年南塘路，來往困僵仆。
一朝平似掌，行歌紛老幼。
公心信如水，古井波不皺。
榮觀處超然，軒冕亦何有。
翩翩欲賦歸，排雲屢騰奏。
廟論終不許，斯民方借寇。
上心重閔勞，祠官向廬阜。
闔境極攀戀，人人懷杜母。
君看卧轍人，誰能使奔走。
挽須不得留，百拜願公壽。
老我幸同朝，傾蓋已如舊。
聯事東西省，交情久益厚。
我歸公亦來，門戶託雲覆。
黄堂間參語，惟我甥與舅。
揚旌鳴鼓吹，賁此蓬蓽陋。
清談不及私，翁歸况不受。
義命孰不知，踐履或差繆。
惟公見善明，力行真耐久。
有時相與言，心同蘭其臭。
摻袪寧忍別，追送列觴豆。
公雖不好飲，勉爲引醇酎。
公去我亦隠，菽水翻綵袖。
花溪渺何許，望望幾雙堠。
千里共月明，懷人重搔首。
惟應折梅花，臨風爲三嗅。